b'\n_START_ARTICLE_\nGruzijos ginkluotosios paj\xc4\x97gos\n_START_SECTION_\nIstorija\n_START_PARAGRAPH_\nGruzijos ginkluotosios paj\xc4\x97gos buvo suformuotos XX a. de\xc5\xa1imto de\xc5\xa1imtme\xc4\x8dio prad\xc5\xbeioje i\xc5\xa1 Tarybin\xc4\x97s Armijos dalini\xc5\xb3, buvusi\xc5\xb3 Gruzijos teritorijoje, nereguliari\xc5\xb3 dalini\xc5\xb3 ir gruzin\xc5\xb3 kari\xc5\xa1ki\xc5\xb3, gr\xc4\xaf\xc5\xbeusi\xc5\xb3 i\xc5\xa1 kitur buvusi\xc5\xb3 dalini\xc5\xb3._NEWLINE_1994\xc2\xa0m. kovo 23 d. Gruzija buvo viena pirm\xc5\xb3j\xc5\xb3 buvusi\xc5\xb3 TSRS s\xc4\x85jungini\xc5\xb3 respublik\xc5\xb3, kuri prisijung\xc4\x97 prie NATO Partneryst\xc4\x97s taikos labui iniciatyvos._NEWLINE_2002\xc2\xa0m. gegu\xc5\xbe\xc4\x97s m\xc4\x97n.\xc2\xa0\xe2\x80\x93 2004\xc2\xa0m. gegu\xc5\xbe\xc4\x97s m\xc4\x97n. ~2600 Gruzijos kari\xc5\xb3, tarp j\xc5\xb3 \xc5\xa1tab\xc5\xb3 karininkai, 5 taktiniai daliniai, buvo treniruojami JAV Speciali\xc5\xb3j\xc5\xb3 j\xc4\x97g\xc5\xb3 ir j\xc5\xabros p\xc4\x97stinink\xc5\xb3. Pana\xc5\xa1i kita programa prasid\xc4\x97jo 2005\xc2\xa0m. sausio m\xc4\x97n._NEWLINE_Gruzijos kontingentai dalyvavo Kosove, dabar dalyvauja Irake ir Afganistane._NEWLINE_Gruzijos ginkluotosios paj\xc4\x97gos intensyviai reformuojamos, kad atitikt\xc5\xb3 NATO reikalavimus ir kad Gruzija gal\xc4\x97t\xc5\xb3 tapti NATO nare. Reformuota kariuomen\xc4\x97 tur\xc4\x97t\xc5\xb3 pad\xc4\x97ti i\xc5\xa1spr\xc4\x99sti konfliktus su nepriklausomyb\xc4\x97s siekian\xc4\x8diomis Abchazija ir Piet\xc5\xb3 Osetija.\n_START_SECTION_\nGruzijos karin\xc4\x97s oro paj\xc4\x97gos\n_START_PARAGRAPH_\nGruzijos karines oro paj\xc4\x97gas sudaro aviacija ir oro gynyba. U\xc5\xbeduotis\xc2\xa0\xe2\x80\x93 u\xc5\xbetikrinti Gruzijos oro erdv\xc4\x97s saugum\xc4\x85.\n_START_SECTION_\nGruzijos karinis j\xc5\xabr\xc5\xb3 laivynas\n_START_PARAGRAPH_\nGruzijos karinis laivynas saugo Gruzijos teritorinius vandenis ir dalyvauja palaikant kolektyvin\xc4\xaf saugum\xc4\x85 Juodosios j\xc5\xabros akvatorijoje._NEWLINE_2007\xc2\xa0m. laivyne tarnavo 710 \xc5\xbemoni\xc5\xb3.\n_START_SECTION_\nGruzijos specialiosios paj\xc4\x97gos\n_START_PARAGRAPH_\nGruzijos specialiosios paskirties paj\xc4\x97gos yra atskiros, jos tiesiogiai pakl\xc5\xabsta ginkluot\xc5\xb3j\xc5\xb3 paj\xc4\x97g\xc5\xb3 generaliniam \xc5\xa1tabui._NEWLINE_Speciali\xc5\xb3j\xc5\xb3 paj\xc4\x97g\xc5\xb3 brigada atsakinga u\xc5\xbe \xc5\xbevalgyb\xc4\x85, nestandartinius kovos veiksmus ir kontrateroristines operacijas._NEWLINE_Tiksli GSP sandara ir kari\xc5\xb3 kiekis n\xc4\x97ra \xc5\xbeinomi. Jos suformuotos i\xc5\xa1 buvusios Tarybin\xc4\x97s Armijos specnazo brigados, kuri bazavosi Kod\xc5\xbeorio gyvenviet\xc4\x97je. \xc4\xae jas \xc4\xaf\xc4\x97jo ir dalis kari\xc5\xb3 i\xc5\xa1 i\xc5\xa1formuoto Gruzijos VRM specialiosios paskirties dalinio \xe2\x80\x9eGulua\xe2\x80\x9c. GSP kariai yra labiausiai kvalifikuoti Gruzijos ginkluot\xc5\xb3j\xc5\xb3 paj\xc4\x97g\xc5\xb3 kariai. J\xc5\xb3 skiriamasis bruo\xc5\xbeas yra \xc5\xbealios beret\xc4\x97s._NEWLINE_Pagrindin\xc4\x97 j\xc5\xb3 dislokacijos vieta yra Tbilisis.'